
Αρκαλοχώρι, 28/ 10 /2026
Προς: ΜΜΕ
ΔΕΛΤΙΟ ΤΥΠΟΥ

Με εθνική υπερηφάνεια και συγκίνηση ο εορτασμός της 28ης Οκτωβρίου στο Δήμο Μινώα Πεδιάδας

Με σεβασμό, συγκίνηση και εθνική υπερηφάνεια, ο Δήμος Μινώα Πεδιάδας τίμησε την Εθνική Επέτειο της 28ης Οκτωβρίου 1940, αποδίδοντας φόρο τιμής στους αγωνιστές που ύψωσαν το ανάστημα τους απέναντι στον φασισμό και υπερασπίστηκαν με αυταπάρνηση την ελευθερία και την αξιοπρέπεια της πατρίδας μας. 

Το πρωί πραγματοποιήθηκε Δοξολογία, στον Ιερό Ναό Αγίου Νεκταρίου στο Αρκαλοχώρι, στον Ιερό Ναό του Αγίου Γεωργίου στο Καστέλλι και στον Ιερό Ναό Τιμίου Σταυρού στο Θραψανό. Ακολούθησε Επιμνημόσυνη Δέηση και κατάθεση στεφάνων στα Ηρώα των Πεσόντων σε όλες τις Δημοτικές Ενότητες, τηρήθηκε ενός  λεπτού σιγή στη μνήμη των νεκρών, έγινε η ανάκρουση του Εθνικού Ύμνου και τέλος πραγματοποιήθηκε η παρέλαση των μαθητών των σχολείων του Δήμου. Ξεχωριστή ήταν η συμμετοχή Τμήματος της 133 Σμηναρχίας Μάχης στην παρέλαση του Καστελλίου, έπειτα από 14 χρόνια ενώ, αξίζει να αναφερθεί, ότι μετά από χρόνια, έγινε επιμνημόσυνη δέηση στο Μνημείο Ηρώων στο Αρκαλοχώρι, στην υπό ανάπλαση Πλατεία. 

Τις εκδηλώσεις τίμησαν με την παρουσία τους  ο Δήμαρχος Μινώα Πεδιάδας και σύσσωμη η Δημοτική Αρχή, εκπρόσωποι πολιτικών κομμάτων του Ελληνικού Κοινοβουλίου, φορείς, επισκέπτες και πλήθος δημοτών, οι οποίοι παρακολούθησαν τις μαθητικές παρελάσεις, κατά τις οποίες οι νέες και οι νέοι του τόπου, τίμησαν τους αγώνες των προγόνων τους, αποσπώντας παράλληλα το θερμό χειροκρότημα του κόσμου.

Με αφορμή την Εθνική Επέτειο της 28ης Οκτωβρίου, ο Δήμαρχος Μινώα Πεδιάδας Βασίλης Κεγκέρογλου προχώρησε στην ακόλουθη δήλωση:

«Η 28η Οκτωβρίου αποτελεί έναν από τους σημαντικότερους σταθμούς της νεότερης ελληνικής Ιστορίας. Το 1940, ο ελληνικός λαός στάθηκε ενωμένος, απέναντι σε μια στρατιωτική μηχανή που φάνταζε ανίκητη. Γνώριζε τους συσχετισμούς, έβλεπε την υπεροχή του αντιπάλου αλλά δεν ζύγισε το κόστος, αντιθέτως, επέλεξε το δρόμο της τιμής και της αυτοθυσίας, μετατρέποντας  το "ΟΧΙ" σε πράξη ελευθερίας.

Σήμερα, σε έναν κόσμο γεμάτο αβεβαιότητα και νέες γεωπολιτικές προκλήσεις, το μήνυμα της Επετείου παραμένει βαθιά επίκαιρο. Σε έναν κόσμο όπου οι συγκρούσεις και η επιβολή του ισχυρού εξακολουθούν να δοκιμάζουν τη διεθνή ειρήνη, η υπεράσπιση του Δικαίου, της Δημοκρατίας, της εθνικής αξιοπρέπειας και ανεξαρτησίας, όχι μόνο δεν χαρίζονται, αλλά χρειάζεται να περιφρουρούνται καθημερινά. 

Ως Δήμος Μινώα Πεδιάδας, θεωρούμε ότι η μεγαλύτερη τιμή στους ανθρώπους που αγωνίστηκαν για την Ελλάδα είναι να αποδεικνύουμε, με τη στάση ευθύνης και τις πράξεις μας, ότι οι θυσίες τους δεν πήγαν χαμένες. Με ενότητα, αλληλοσεβασμό και πίστη στις δυνάμεις μας, συνεχίζουμε να διεκδικούμε μια κοινωνία με προοπτική, δικαιοσύνη και ευκαιρίες για όλους. 
Τιμή και δόξα στους ήρωες της Εποποιΐας του ’40!
Χρόνια πολλά σε όλες τις Ελληνίδες και όλους τους Έλληνες!».

